
			I. 
LE CASTÈL DE LA PÁUR


			Aquel putanièr de costalon ne’n finissiá pas de s’acabar, la penda èra al mens de quinze a dètz-e-sèt per cent. Le paure Casal dreit sul sieu velò ensajava d’anar al cap.


			Fasiá la montada en dançaire, las cuèissas li dolián, mas voliá pas pausar le pè pel sòl. Voliá anar fins al naut d’aquela còsta. Èra son plaser. Veniá de prene una setmana de vacanças e la bicicleta preniá la plaça del comissariat. Caliá, un còp partit, qu’acabèsse çò qu’aviá començat, un pauc coma una enquèsta.


			Sabiá tanben, qu’un còp le costalon engolit se’n trapariá un autre, e puèi un autre. Aquò rai, aviá decidit de far seissanta-dètz quilomètres e degun auriá pas pogut l’arrestar. Aviá grand besonh de se bolegar e de soscar pas qu’a far aquel camin ; li caliá aquela causa, s’evasir de la vida correnta per poder s’escapar de tant de meses de trabalh malaisit que coneissiá dins le sieu mestièr de comissari.


			Le freg èra viu, fasiá pas luènh de zerò ; cal dire qu’al mes de febrièr es totjorn atal.


			Arribèt a la cima del costalon, bufèt un còp e se lancèt per devalar, èra pus aisit. Es atal que Raimond Casal botava les quilomètres dins las cambas. Casal agachèt al luènh una còsta que semblava le véser venir.


			« Te chaparai coma las autras », se diguèt Casal. E un còp de mai amb le sieu “38 x 20” se botèt a montar. Pensava per se balhar de vam a aqueste miègjorn : sa maire e sa femna li avián dit :


			— Te farem una bona sopa de caulets, amb de farça quand tornaràs per dejunar.


			Avián pres un lòtjament en locacion a Fijac. Casal aviá causit aquela vila dins Òlt : sabiá que per far de velò èra un endreit de primièra.


			Dempuèi le temps que rotlava, d’un còp se sentiguèt un pauc perdut ; sabiá pas mai ont èra.


			— Me va caler demandar le camin per tornar a Fijac, senon la sopa de caulets me va passar jos le nas.


			D’un còp vegèt un vièlh, le visatge amagat jos un grand capèl, que caminava davant el. S’arrestèt a costat per li demandar la rota.


			Le vièlh le saludèt un det al capèl e li diguèt :


			— Vesètz l’ostalàs en naut d’aquela montada ?


			— Òc, vesi l’ostal, respondèt Casal.


			— E ben i a un crosador, la rota de Fijac es indicada, vos podètz pas enganar, mas segur la vos cal montar la còsta !


			— Vos mercègi plan, pepin. Per la còsta me’n vau ensajar. Mas digatz-me, qué fan les gents que demòran dins aquel ostalàs que sembla un castèl, luènh de tot, perdut entre aquelas sèrras ?


			— Val mai vos arrestar pas, respondèt le pepin. A una maissanta reputacion, aquel castèl. Se tràpan qualques gents que se vénon pausar, fa un pauc aubèrga, mas les logataris vertadièrs son pas que trèvas, se passéjan la nuèit venguda, val mai passar camin !


			Le pepin per pròva faguèt le signe de crotz, e contunhèt le sieu camin sens se revirar. Aquò daissèt Casal soscaire :


			— Istòrias de trèvas ! A aqueste epòca, es plan una istòria de vièlh aquò !


			Casal, un còp de mai se botèt a engolir la montada. De luènh agachèt aquel ostalàs, se vesiá un fum que montava dreit coma un pal vèrs le cèl. Vertat que quicòm d’indefinible le boleguèt. Aquel ostalàs aviá un aspècte inquietant e pauc agradiu. Se remembrèt les conselhs del pepin e daissèt aquel lòc infernet. Perqué pensèt al mòt “infernet”, o sabiá pas…


			Arribèt al famós crosador e legiguèt : « Fijac uèit quilomètres ». Aquò li faguèt grand ben, las cambas èran vengudas mai pesugas. Alenèt un còp e se prenguèt la direccion de Fijac. Mas dins l’esperit li demorava una maldobtança… « Deman, se diguèt Casal, m’i caldrà i anar far un torn dins aquel castèl del diable. Perqué un còp de mai “del diable” ? Anem Raimond, daissa aquelas idèas al pepin ».


			Voliá pensar pas qu’a la bona sopa de caulets que l’esperava. Un còp arribat a l’ostal, Casal se prenguèt un banh plan caud, que li faguèt doblidar les idèas negras que le vièlh li aviá botadas pel cap.


			Pendent le repais, sa maire li diguèt :


			— Deman nos vas menar véser Orlhac, es una vila plan polida. Faràs de velò un autre còp !


			— Òc, ajustèt sa femna Loïsa, n’i a pro de nos daissar totas doás solas, Drac tanben se languís de tu. E aprèp te caldrà nos far vistalhar le castèl del Diable, Bèlavista e Puèg-Mèrle, es pas tròp luenh tot aquò. Te conven ?


			— Segur que me conven, sèm en vacanças, non ? Veni de trobar un autre castèl, mitat ostalàs, mitat castèl, le voldriá tanben vistalhar, i tornarai dimars o dimècres d’un còp de bicicleta.


			E contèt çò que li aviá dit le pepin qu’aviá encontrat.


			— E ben, çò diguèt sa femna, vendrai pas amb tu !


			— Ieu tanpauc, apondèt sa maire, las trèvas me bótan la caganha, m’estimi mai demorar aicí !


			Le dimenge s’acabèt atal, e amb la ventrada de caulets, la farça, sens doblidar le vin d’Òlt que s’èra engolit, en mai dels quilomètres, le Casal poguèt que se n’anar far una brava sièsta.


			UNA VEITURA DINS LE CALABRUN


			D’aquel temps, un òme dins sa veitura, una “doás cavals”, menava doçament… Semblava perdut, fasiá dos còps que s’èra enganat de rota, dos còps que veniá de passar davant una crotz giganta, botada al mièg d’un crosador. Ara veniá de quitar Fijac dempuèi un bocin de temps, e fasiá al revèrs la rota, que Casal aviá faita en bicicleta. Cercava un ostal que fasiá auberga ont aviá logat una cambra. Aviá ensajat de legir la carta del país, mas la legissiá mal e aviá pas res trobat. Repotegava tot sol e de colèra botèt la carta defòra. Èra plan avançat… Per còp d’astre, vegèt sus la rota un vièlh que caminava d’un pas decidit. S’arrestèt per li demandar le camin d’aquel ostal ont èra atendut per passar qualques jorns de vacanças.


			Le vièlh que l’aviá plan escotat, levèt del det le capèl grand, per véser aquel viatjaire perdut, e li demandèt sul pic :


			— Qu’anatz far dins aquel lòc perdut ? Vos anatz far cagar, i a pas degun dins aquel ostalàs, avetz plan melhor a Fijac !


			— Aquò rai, respondèt le viatjaire, veni aicí per me pausar, veni de Tolosa e ai grand besonh de calma.


			Le pepin li faguèt véser le camin de seguir e se n’anèt sens un mòt : mas un còp de mai faguèt le signe de crotz. Marmonejava tot sol : « Encara un que va pas èstre decebut… »


			Le tipe en doás cavals vegèt le vièlh que fasiá le signe de crotz, dins son retrovisor. Aquò li faguèt quicòm, coma una punta al còr. Mièja ora pus tard (s’èra encara enganat dos còps) vegèt aquel putanièr d’ostal que cercava dempuèi un brieu.


			Dintrèt amb sa veitura dins una cort grandassa ont s’auriá pogut botar un vintenat de camions. La plaça mancava pas.


			Prenguèt una valisa, una maleta negra, mai un sac de viatge qu’aviá botat sul sèti de darrier. Un còp cargat coma un ase, se botèt a cercar la dintrada.


			La trobèt e vegèt una pichona campanèla. Tirèt un còp de la cadena que pendejava jos la campanèla per la far tindar, mas dins aquel silenci, te faguèt un bruch a desrevelhar les mòrts, auriá cregut ausir las campanas de Sant Sarnin !


			Al cap de qualques minutas la pòrta se dobriguèt amb un bramadís que fasiá pensar a un vedèl que plora.


			Le Jacme — es atal que se sonava —, agèt un freg marrit que li passèt le long de l’esquina. Dins l’escurina de la dintrada, una femna tota de negre vestida, magra coma un clavèl, amb d’uèlhs que lussissián, l’agachava sens dire un mot. Èra pas aisit de dire quin atge podiá aver : jove ? vièlha ? Totjorn es qu’èra magra a far paur, aquò se podiá véser.


			Jacme se presentèt :


			— Soi le logatari per la setmana, veni per me destibar un pauc. Pensi qu’avètz recebut lo mieu corrièr ?


			— Òc, respondèt la femna, me vos vau far véser la vòstra cambra.


			E, sens autras paraulas, li prenguèt la valisa e rajustèt :


			— Avètz pas qu’a me seguir.


			— Mercés plan, dòna, mas sabètz la pòdi portar la valisa e…


			Mas la dòna èra passada davant el e caminava aviat, totjorn sens dire un mot. Sos pès semblàvan pas tocar le sol…


			Volava ! Le Jacme començava de se demandar « ont ai botat les pès ? » La seguissiá mentre agachava le dedins de l’ostal. Aicí tot èra vièlh : mobles, tablèus, las fustas del plafond èran dempuèi longtemps rosegadas pels vèrmes.


			Una odor de moissa pauc agradiva fissava jos le nas. Ara totis dos montàvan al primièr estatge, las marchas ploràvan cada còp que pausàvan les pès dessús.


			Jacme manquèt de gaire de se copar le morre, un gat negre li copèt le camin, seguit d’un autre que semblava roge dins l’escur de l’escalièr.


			Se sentissiá pas d’aise dins sa pèl, demandèt :


			— Qué fan aquelis gats aicí ? N’i a de pertot !


			— Son aicí per caçar las mirgas, respondèt l’autra.


			Dintrèron dins una cambra que deviá èstre estada bastida al sègle darrièr, segurament mai…


			— Vos daissi, avètz tot çò que cal, darrièr le ridèu blau la sala de banh, a costat de la pichona pòrta, trobaretz le cagador. L’armari grand, i podètz botar las afars vòstres. Vos espèri per sopar a sèt oras o sèt oras e mièja, coma o voldretz.


			Aguèt pas le temps de respondre que la magra se n’anèt sens far cap de bruch. Encara un còp se seriá dit que volava, sos pès tocàvan pas le sòl, tot aquò sens un mot… Èra partida coma una trèva.


			« Es pas gaire barjacaira aquela », se pensèt Jacme.


			Un còp sol, ensagèt de tirar les ridèus de velós que devián pesar un ase mòrt. Aguèt de pena per i arribar. Dobriguèt la fenèstra per cambiar l’aire. La daissèt granda dobèrta le temps de s’anar passar un pauc d’aiga sul visatge. Aquò li faguèt de ben.


			Se cambièt e luènh de totas convenanças se metèt un subre-vestit d’esport roge e negra als colors de l’estadi Tolosenc. Puei se venguèt botar a la fenèstra per véser cossí èra defòra.


			En dejós, se trapava un estanh amb una aiga verda, d’ont per endreit sortissián qualques brancas mòrtas.


			Tanben vegèt un bocin de paret que deviá datar del Rei Ceset. Aquela paret puntava le nas, coma se aviá volgut s’escapar de la fanga verda. La gaudesiá semblava pas èstre maridada amb çò que vesiá. Le Jacme se pensèt un còp de mai : « Que soi vengut far dins aquel lòc ? Fa pensar a un ostal de trèvas, aviá rason le vièlh ».


			Sentiguèt un freg marrit se passejar le long de l’esquina, un pauc coma quand aviá fait tindar la campanèla. Per se donar de vam se diguèt : « Anem, Jacme, al mens aicí le bruch t’empacharà pas de dormir ».


			Se botèt per curiositat a agachar un còp de mai aquela aiga verda, un pauc coma les parpalhons quand véson un lum. Tampèt la fenèstra, e se revirèt per far l’examen de la cambra. Vertat qu’aquí tanben èra un pauc tristonet. Agachèt fàcia al lièit un tablèu grandàs ont un òme barbut semblava l’espiar, amb de grand uèlhs negres, una barba blanca tacada de mèrda de moscas, vestit coma del temps d’Enric IV, amb una espasa a la cinta. Al solide un aujòl de la femna graciosa coma una pòrta de preson. I aviá un aire de familha. Èra luènh de la publicitat de “Madona” o de “Miquèl Jackson” ! Costat d’esquèrra un miralh qu’aviá le sieu compte de cagadura de moscas. Tres cadièras cobertas d’un velós qui dins le temps aviá degut èstre roge. Le lièit èra fait per dormir a tres o quatre, la plaça mancava pas ! Èra un lièit de baldaquin amb les pichonas boletas de velós que pendejàvan.


			— Segur que me’n vau dormir coma un nenet aquí dedins.


			Jacme anava davalar per vistalhar la demòra, quand ausiguèt un bruch de pas e de votz a l’estatge de dessús.


			— Tè, se diguèt Jacme, teni un vesin o una vesina, deu i aver un autre logatari, serai pas tot sol atal, senon cresi plan que demorarai pas gaire de temps aicí.


			Content e rassegurat, davalèt les escalièrs en fasent plan atencion als gats.


			Un còp dins le salon grand cerquèt la sortida per anar far coneissança amb le defòra. La pòrta un còp de mai se botèt a plorar, mas aqueste còp foguèt pas susprés.


			L’aire fresc li faguèt grand ben. Se n’anèt del costat de l’estanh.


			« Benlèu que se trapa de peis aquí ? » Una fenèstra se dobriguèt e la femna magra li cridèt :


			— Vos cal far atencion d’anar pas tròp prèp de l’aiga, i a de fanga e tanben de sable movedís a l’entorn, n’i a mai d’un qu’es pas jamai tornat d’èstre anat tròp luenh, malfisatz-vos !


			Jacme se revirèt per demandar :


			— Cossí se fasiá que… Mas la fenèstra s’èra tampada e i aviá pas mai degun.


			— Mas qué se passa aicí, qu’es aquel ostal de malastre ? Quand tornarai véser l’ase que me balhèt aquela adreiça, li me’n vau passar quicòm, n’i a pro ara !


			Levèt le cap per agachar la fenèstra de l’estatge de dessús, aviá pas somiat. Aviá plan ausit qualqu’un que marchava mila-dieus ! Mas les ridèus èran tirats e las fenèstras tampadas.


			— Veirem a taula, demandarai a la magra qui demòra denaut, caldrà plan que me responda.


			Continuèt sa passejada a l’entorn de l’ostalàs. I aviá al mens un vintenat de cambras, que podián far d’apartaments polits, deviá i aver de mond en estiu.


			De luènh vegèt una vièlha torre en roïnas. Li donèt le sentiment que l’ostalàs èra estat bastit a l’entorn. « Me cal anar véser de pus prèp ». Aquí, les fenèstras èran clavadas per de barras de fèrre, sens cap de ridèu, sens cap de velós. Res que parets fendescladas, aquela torre deviá èstre estada bastida i a plan longtemps. Edat mejana benlèu ? Qui sap ? Barjacaires coma son aicí, degun poirà pas me o dire. Al pè de l’edifici trobèt un tombèl sens cap de crotz, çò qui èra escriut èra pas mai legible, le temps se l’aviá engolit.


			Curiós, dintrèt dins la torre. La pòrta èra demorada dobèrta, mas sortiguèt lèu-fait ! Las fustas trasmosidas li faguèron paur.


			« Me fariá espotir aquí dedins » se pensèt Jacme.


			Al luènh se vesiá un pichon bòsc amb d’arbres mòrts o cremats que puntàvan las brancas al cèl, coma se volián descrocar les nivols.


			Agachèt sa mòstra e vegèt qu’èra pas luènh de sèt oras. « Me demòra encara un bocin de temps avants la sopa per véser aquela puta d’aiga verda que m’atira tant. La vòli véser de prèp ».


			Aquela aiga trebolina le fascinava totjorn coma le lum pels parpalhons. « Me repàpii » se diguèt le Jacme. Malgrat aquò i tornèt, mas poguèt pas anar luènh, sos pes s’enfonçàvan dins la fangassa amb un bruch de chucadís. « Val mai me n’anar d’aquí, senon me vau far chucar pèl e òsses ».


			Se’n tornèt vèrs l’ostal, dobriguèt la pòrta ploraira e cerquèt la sala de manjar. La trobèt e vegèt que la taula èra prèsta. Foguèt susprés de véser pas qu’una sièta. Donc èra sol per sopar. « E l’autre ? Ont èra ? Qui èra ? Se trapa un molon de mistèris dins aquel castelon ».


			La pòrta de la cosina se dobriguèt e la “magra” arribèt sens cap de bruch. Totjorn li fasiá pensar a una trèva. Pausèt sus la taula una olada de sopa. Sentissiá bon, la talent li venguèt sul pic !


			— Avètz fait quicòm de bon cresi que siatz una bona cosinièra.


			Jacme se revirèt, veniá de parlar dins le voide, la magra èra tornada a la cosina.


			« Aquò rai, se diguèt, anam gostar aquò ». S’èra pas enganat, un regal ! Mancava pas que le vin per far davalar tot aquò. Anava demandar, mas la magra èra tornada e pausèt sus la taula una cantina de vin vièlh, ont demorava encara telaranhas. Jacme ne profietèt per li demandar :


			— Cossí se fa que l’autre logatari siá pas vengut per manjar la sopa de caulets ?


			— Quin logatari ? s’estonèt la femna. I a pas que vos aicí pel moment, d’autres dévon venir le mes que ven.


			Jacme manquèt daissar escapar le veirat de vin, que se veniá de servir.


			— Cossí ? Soi sol ? Ai ausit qualqu’un que marchava e parlava dins la cambra del dessús !


			— Avètz somiat, paure òme, son benlèu les gats qu’avètz ausits. I a pas que vos aicí. Se i aviá agut un autre logatari, l’auriá vist !


			— Pòdi pas m’èstre enganat, s’embufèt Jacme, les gats pàrlon pas, que crega !


			— Ieu, vos disi bona nuèit, vos daissi acabar de sopar, ne tornarem parlar deman. Ai de trabalh, me le cal acabar, adieu-siatz Mossen…


			Jacme demorèt coma un con, tot sol, sens cap de responsa a çò que voliá saber :


			— Se se passa atal deman, preni las valisas e me’n torni a Tolosa. Es un ostal de fadòrles aquí !


			Acabèt la sopa, la farça tanben e se prenguèt un autre còp de vin vièlh. S’aluquèt una cigarreta e se botèt a soscar a-n aquela jornada un pauc tròp cargada de mistèris per le sieu esperit.


			Pensèt qu’èra un pauc d’ora per se n’anar colcar. Aquò rai, per un còp legiriá mai.


			Acabèt la cigarreta, puèi montèt a la cambra, mas al mièg de l’escalièr vegèt le gat negre que l’agachava amb sos uèlhs daurats.


			Aimava plan las bèstias, mas li prenguèt l’enveja de li botar un còp de pè al cuol. Benlèu que le gat aviá sentit le còp venir, se n’anèt lèu-fait, seguit de l’autre, le roge…


			Un còp dintrat dins la cambra, sentiguèt le còr que tustava mai viste que d’acostumada. Tampèt la pòrta, la fenèstra, mas daissèt les ridèus dobèrts, se botèt a agachar de pertot, una angoissa prigonda le preniá al pitre.


			— Qué se passa ? I a quicòm que truca dins aquela tuta !


			Faguèt una pichona sesilha de cultura fisica per far passar aquela puta d’angoissa. Se metèt en tenguda de nuèit, e prenguèt un libre per l’ajudar a s’endormir. Èra plan espatarrat al mitan del lièit grand, que d’un còp se sentiguèt mai d’aise.


			Legissiá un libre passionant que contava la vida del grand pintre “Van Gogh”. Èra de bon legir e plan escriut. Mas dins le meteis temps li passava pel cap tot çò qu’aviá vist dempuèi qu’èra arribat. Subretot la passejada, le tombèl sens crotz, la torre, l’estanh amb son aiga verda que pudissiá. L’odor èra dintrada dins la cambra, se podiá pas quitar tot aquò del cap. Començava de le far cagar !


			Coma podiá pas mai legir, se levèt per prene quicòm per l’ajudar a dormir. Cercava una potinga, fin finala la trobèt. Amb un grand veirat d’aiga l’engoliguèt e se’n tornèt colcar.


			— Vejam çò que díson sus aquel “Van Gogh”. Mas las perpelhas devenián pesugas, sentissiá le som venir…


			Somiava a un bal ont les dançaires fasián un rambalh del diable.


			— M’anatz daissar dormir mila-dieus !


			Se desrevelhèt e se demandèt « soi ieu que veni de cridar ? » Aqueste còp aviá les uèlhs plan dobèrts e ausiguèt al dessús le bruch de gents que dançavan. Somiava pas mai, ara èra plan desrevelhat. Se sietèt sul lièit.


			Una susor marrida lisava del front sus las gautas… Se pensèt : « Aquò deu èstre la sopa de caulets que me repròcha, ai degut tròp chapar aqueste ser ». Un còp de mai se tornèt levar per beure un autre veirat d’aiga fresca.


			L’angoissa èra tornada e le còr tustava mai viste. Se colquèt e se botèt sul costat de dreita, las cobèrtas sul cap e còpnovèl ensagèt de trapar le som…


			Pena perduda, ara ausissiá un autre bruch leugièr, coma quicòm que se bolegava amb pena. un buf rauc de qualqu’un que s’estofa. Aquela “causa” lisava doçament, auriatz dit una sèrp grandassa dins l’èrba. Se sietèt sul lièit, èra cobèrt de susor, escotava, mas res pus : le silenci èra tornat…


			S’endormiguèt doçamenton, puèi se botèt a somiar. Dins aquel sòmi, vesiá dins la cambra un molon de dançaires que fasián de moninadas, mai vilanas las unas que las autras. Fasián una ronda al torn del lièit, n’i aviá qu’èran vestits, d’autres nuds, mas le pièger de tot, èra d’autres qu’èran de “mòrt-peleta”. Totis dançàvan sus un aire conegut. Dins le cachavièlh que fasiá, Jacme se remembrèt qu’aquel aire qu’ausissiá èra la Dança Macabra de “Saint-Saëns”. Un còp de mai, foguèt desrevelhat, se sietèt les uèlhs grand dobèrts. Una susor cauda lisava jos le pijamà. « Devi aver de fèbre, quicòm de carabinat », ensajava de saber çò que se passava dins sa paura clòsca.


			Dins la cambra, les dançaires èran partits, o benleu èran pas jamai venguts ? Anava ensajar de trapar le som, quand d’un còp ausiguèt un fregadís leugièr que semblava venir de la sala de banh.


			Ensagèt d’alucar, mas le cordon del lum li demorèt dins les dets. Se virèt a la lèsta vers la taula de nuèit, urosament aquel lum s’aluquèt.


			L’escurina daissèt la plaça a un pauc mai de clartat. Del còp, Jacme aguèt le temps de véser… Una bèstia infòrma, de color verda, que veniá vèrs le lièit. Daissava sul sòl de traças telhosas e verdas que pegàvan sus la moqueta ; èra una vision insostenibla… Aquela bèstia mofarava pel musèl, semblava sofrir… Jacme aguèt un regolitge prigond e vomiguèt sus las cobèrtas.


			Se clinèt un pauc e vegèt aquela malabèstia d’infèrn de pus prèp. Es ela que veniá vèrs el, la vesiá qu’ensajava de s’arrapar a las cobèrtas per montar sul lièit.


			Jacme agachava de pertot ont poiriá trapar una arma, quicòm per tuar aquel monstre vengut segurament d’un autre mond. Vegèt a costat de la chamenèia un furguet ponchut. « Soi salvat », se diguèt nòstre òme, mas quand volguèt sautar del lièit, las cambas li manquèron, s’espatarrèt sul sòl… Per tornar véser la bèstia que s’arrapava e montava amb pena sus las cobèrtas. Daissava totjorn darrièr ela aquel liquid telhós. Èra pivelat mas d’un còp agachèt un uèlh jaune que le fixava, l’autre èra tampat. La susor que rajava l’empachava de ne véser mai. Le còr li tustava de mai en mai aviat, la boca èra seca, la paur tanben li sarrava las tripas. Tot aquò mesclat l’empachava de se poder bolegar, èra coma paralisat. Mas, dins un ultime esfòrç, se levèt per trapar le furguet… La bèstia s’èra arrestada coma s’anava fugir, o vesiá venir la mòrt e amb son uèlh jaune que l’agachava, Jacme creguèt un brieu que demandava ajuda…


			Mas tròp es tròp ! Te lancèt le furguet en direccion de la bèstia, e bondiguèt vèrs la pòrta, ensagèt de la dobrir, mas aquela puta de pòrta, voliá pas res saber, demorava tampada !


			D’un còp se sovenguèt qu’aviá botat un torn de clau, avants de se colcar.


			Malgrat la paur que le clavava al sòl, faguèt virar la clau e dobriguèt, se revirèt un darrièr còp per véser se aquela « causa « le seguissiá, dins l’escurina vegèt pas qu’aquel uèlh jaune que perdiá de lusent.


			Al meteis temps, ausiguèt coma un crit que li glacegèt la sang, quicòm d’òrre ; vesiá la bèstia, l’orretat se torciá amb le furguet dins le ventre. Aqueste còp coma un fòl, Jacme davalèt les escalièrs en cridant :


			— Ajudatz-me, ajudatz-me, me vòlon tuar !


			Mas aquí, i aviá pas que le silenci d’aquel ostal de malastre que li podiá respondre. Correguèt vèrs la pòrta per se salvar defòra, faguèt tombar al passatge un vaset e las flors qu’èran dedins, dobriguèt la pòrta ploraira, e se botèt a fugir vers le defòra. Corriá coma un damnat, vesiá coma dins un sòmi la malabèstia que li corriá al darrièr.


			Anava de mai en mai viste vèrs l’arbrariá, le còr tustava, mas corriá totjorn, se botèt dins un arbratèl… que l’arrapèt còp-sec !


			Aqueste còp, Jacme se diguèt : « Ara la bèstia me ten, soi fotut, soi… ». Tot doçament se sentiguèt apasimat, le còr tustava mens aviat. Le som veniá, se sentiguèt leugièr… leugièr. La nuèit èra venguda mai prigonda, la paur se n’anava, vesiá pas mai la bèstia de l’infèrn. L’angoissa le quitava e… la vida tanben.


			LE JORN SE LÈVA SUS FIJAC


			Raimond Casal veniá de se desrevelhar aprèp una bona nuèit, un rai de solelh se lisava al travèrs de la fenèstra, le cèl èra d’un blau pur. Las teulats èran cobèrts d’argent, i aviá agut una brava torrada pendent la nuèit.


			— Anam aver una polida jornada, se diguèt Casal. Faguèt un pichon esfòrç per quitar le lièit, agachèt l’ora : sèt oras e mièja.


			— Me’n vau far un cafè regde, nos va far de ben.


			De la cambra de costat, ausiguèt sa maire estonada que li cridèt :


			— Qu’as de te levar a aqueste ora ?


			— Se volètz anar véser Orlhac, cal pas demorar las paternas pegadas als lençòls, ieu teni la talent, es pr’aquò que me lèvi !


			Sa femna, la Loïsa, plan amagada jos las cobèrtas e qu’aviá pas cap enveja de se levar, diguèt :


			— Demòri al lièit, ai encara som. I podèm anar dins l’aprèp-dinnada a Orlhac, o deman ; avèm le temps. I a pas le fòc !


			— S’es atal, vos daissi dormir, ieu ai enveja d’anar véser le mieu castèl. Tornarai fin de matinada, concluguèt Casal.


			Un còp la teleta faita, le cafè engolit, amb qualques trempas dedins, Casal s’anèt quèrre le sieu caval. Es atal que sonava la bicicleta.


			Mièja-ora aprèp, vegèt enfin en naut d’una còsta le “sieu castèl”, totjorn pauc agradiu a agachar. Èra a mens de dos quilomètres quand de luènh, li semblèt véser una veitura de gendarmariá davant “l’ostalàs-castèl”. Sul tet de l’estafeta, un virafar cluquejava.


			— Qué se passa ? Me cal anar botar un uèlh, s’es degut passar quicòm de grèu aquí.


			Dintrèt dins la cort, la bicicleta a la man, saludèt les gendarmas e se presenguèt :


			— Soi le comissari Casal, mas siaguetz rassegurats, me trapi en vacanças a Fijac. Quand vos ai vist, la curiositat m’a menat aicí.


			Del còp, le brigadièr li rendèt le salut, e semblava urós de véser Casal :


			— Vos coneissi, li diguèt, vos ai vist a la television l’an passat, èra per l’afar del “22 carrièra del Taur”, un afar de mai resolgut.


			— Qué se passa aicí ? demandèt Casal.


			— Venèm de trobar un òme mòrt dins le pichon bòsc, èra enclavat dins aquel arbre, aquel qu’a las brancas ponchudas, que li an fait qualques pichonas nafraduras. Mas es pas aquò la causa de sa mòrt. Avèm fait venir un mètge de Fijac, es a costat d’el, podètz venir véser e… nos ajudar benleù ?


			— Per un còp que pòdi prene una brava setmana de vacanças, vòli plan vos ajudar un pauc. Mas l’enquèsta demòra vòstra.


			Casal seguiguèt le brigadièr, arribèt davant le tipe mòrt, saludèt le mètge qu’aviá un aire estonat e soscava a l’encòp.


			— Alavetz, li demandèt le brigadièr, cossí es mòrt aquel òme ?


			Le mètge demorèt un moment sens desclavar la boca, e puèi, en agachant le gendarma e Casal, balhèt son avís :


			— Pel moment, vos pòdi dire qu’aquel tipe a agut un infartús, le còr s’es arrestat qué ! D’un autre costat, mai vesi le sieu visatge, mai pensi, qu’aquel gus es mòrt de paur. De quina paur ? Vos demòra pas qu’a trobar.


			Casal s’avancèt, se clinèt sus l’òme, agachèt son visatge, un visatge torçut per la paur, les uèlhs li sortissián del cap. Las mans èran crispadas sus un bocin de branca mòrta, tacada de sang, le sieu segurament. Una autra branca demorava dins la cuèissa de dreita.


			— Deviá córrer coma un perdut, diguèt Casal. Es atal que s’es degut embracar dins aquel arbre… Casal se retornèt vèrs le brigadièr : A calgut que la paur foguèsse granda per morir atal. Vos va caler cercar la causa de la paur per començar, e far far una autopsia. Qué ne pensatz Mossen le Mètge ?


			— A primièra vista, ieu soi segur de la causa de la mòrt, mas valdriá mai anar pus luènh, es pas clara la fin d’aquel tipe. De mai, anavi doblidar que le paure aviá de matièra fecala tot al long de las cueissas. Foguèt talament espaurugat que se caguèt dins las cauças ! Aviá de traças de vòmit sus la camisa.


			Le brigadièr se gratava le cap amb un aire soscaire, puèi diguèt a Casal :


			— Vos va caler, le vos demandi un còp de mai, nos ajudar comissari Casal, cresi qu’anam aver besonh de vos.


			— Vòli plan vos balhar un còp de man, mas sèm d’acòrdi sus un punt, l’enquèsta demòra vòstra. Cal pas doblidar que soi en vacanças.


			Le mètge saludèt e se n’anèt :


			— Teni fòrça trabalh. Se virèt, agachant le cadavre, en concluguent : per el pòdi pas far res de mai, adieu-siatz a totis !


			— Qual es le proprietari d’aquel ostalàs ? demandèt Casal.


			— L’avèm pas jamai vist, es una femna que ten le castèl, es ela que fa la cosina pels vacancièrs que venon, es pas gaire barjacaira. Serà pas aisit de li far dire quicòm. Es ela que nos prevenguèt en diguent simplament : « Ai un logatari de mòrt, venètz véser, vos espèri ».


			— Bon, tot aquò es clar coma de fanga, cal véser aquela femna per aver un testimoniatge, tanben véser la cambra ont dormissiá le tipe, cercar la sieuna identitat, es vengut en veitura sembla ? Pensi aver vist una “doás cavals” al fons de la cort.


			— Coneissètz la rotina, cal demandar le servici de las cartas grisas, examinar les papièrs dins sa cambra, permís de menar. Tot aquò o cal far aviat.


			De la fenèstra d’una cambra al primièr, un gendarma s’escridèt :


			— Brigadièr, avèm trobar quicòm, venètz véser, es pas de creire, le diable es passat pr’aquí !


			Casal botèt le velò dins un estable e amb le brigadièr e le tresen gendarma, prenguèron le pas de corsa, en qualques segondas èran totis tres dins la cambra.


			— Ont es le diable ? cridèt le brigadièr.


			— Aquí ! respondèt le gendarma qu’aviá cridat per la fenèstra.


			Aqueste còp, Casal e le brigadièr foguèron estabosits davant la bèstia que fasiá véser le gendarma. Èra quicòm d’indescriptible, d’insostenible a agachar, una bèstia infòrma, a mitat camin entre un gat benlèu, e un grapaud gigant. Èra verda, cobèrta d’un liquid telhós que pegava al sòl. Amb un furguet al travèrs del ventre. Un uèlh tampat, l’autre jaune… dobèrt que semblava les agachar a totis !


			— Mas, qu’es aquò ? s’escridèt le brigadièr. Una bèstia sortida tot dreit de l’infèrn, mila-dieus, ai pas jamai vist quicòm de parièr !


			Casal se botèt un parelh de gants de plastic e se clinèt amb precaucion sus “la causa”. Soscava en bolegant la bèstia, amb l’ajuda del furguet, e puèi se virèt devèrs les gendarmas :


			— La bèstia d’infèrn es tot simplament un gat ! Qualqu’un l’a segurament botat dins de la pintura verda e telhosa, una paura bèstia qu’a degut sofrir. Es benlèu, mai val dire qu’es aquel gat que faguèt nàisser la paur.


			Aquela paur qu’a tuat l’òme qu’avètz trobat dins le bòsc, qui sap ? Pel moment es pas qu’una ipotèsi, vos va caler cercar mai.


			Subretot qual a pogut far a aquel gat tant de misèrias, e perqué, cossí le gat dintrèt dins la cambra, encara que se pòt plan que siague vengut sol… cercar ajuda. mas ieu, pensi que qualqu’un l’a botat dins la cambra. Cal cercar traças de pintura.


			Sèm pas al cap del camin, brigadièr !


			Le tresen gendarma diguèt :


			— Venètz véser, l’òme a vomit sul lièit !


			— S’èra pas enganat le mètge, ajustèt le brigadièr. Sortiguèt de la pòcha un sac de plastica, e amb un parelh de gants prenguèt un pauc de vomit que pudissiá pas qu’un pauc.


			Casal sentiguèt que le pichon dejunar del matin li remontava la garganta. Le gendarma qu’aviá cridat le premièr, quand vegèt le brigadièr las mans dins le vomit… Se botèt lèu-fait a la fenèstra, e sens cridar gara, te mandèt le sieu dejunar pel bas. Casal, un còp le regolitge passat, se reprenguèt :


			— Va caler interrogar la femna de l’ostal, pel moment se trapa pas qu’ela per nos balhar entressenhas.


			— Aquò es estat notat, o anam far sul pic, tanben far analisar la vomidura. Prevenir le mètge-legista, sens doblidar le gat.


			— Òc, tot aquò es plan, caldrà examinar le furguet de còps que i aga de ditadas sul margue. Pensi que saràn aquelas del paure tipe. Vos cal vistalhar la cambra del sòl al plafon. A vos de jogar !


			— Anatz véser, li tornèt le brigadièr, aquela femna es graciosa, coma le cuol d’una ola !


			— Aquò rai, brigadièr, cal que vos diga cossí aquel ostal de vacanças fonciona, les identitats de totis los que venguèron aicí dempuèi al mens una bona annada, benlèu mai. Se pòt plan qu’aicí se sián passats… d’autres accidents… Veirem mai clar un còp tot aquò fait. Vos vau daissar far, me’n cal tornar a Fijac. Devi anar a Orlhac, amb la maire e la femna, i pòdi pas escapar. tornarai deman. Avètz de trabalh, mas a tres, serà de bon far. A deman brigadièr, adieu-siatz a totis !


			DIMARÇ UÈIT ORAS…  (Castèl de la Páur)


			Per un còp, Casal venguèt amb la sieuna veitura. S’èra vestit d’espòrt e aviá cauçat un parelh de basquets. S’arrestèt a costat de la “doás cavals” de la victima. Agachèt dedins, mas vesiá pas res que poguèsse donar una dralha per seguir.


			Agachèt un còp de mai aquel ostal barròc, e vegèt arribar le brigadièr. Aviá l’aire d’èstre content d’el.


			— Alavetz, demandèt Casal, cossí s’es acabada la jornada de diluns ? Qué de nòu ?


			— Cresi que tot s’adoba plan, avèm vist e ausit la “graciosa”. S’es botada a gular : « An tuat le mieu gat ! Lo qu’aimavi mai ! » Aprèp, un còp apasimada, se botèt a plorar, arrestava pas de repetir : « Cossí me l’an botat atal, le paure ! »


			— A mon vejaire, diguèt le brigadièr, pensi que de véser son gat tot pinturlejat, li faguèt de pena, o cresi. Nos diguèt que l’òme, avèm agut le nom, Jacme Pargat, aviá plan sopat e puèi s’èra anar colcar. Degun, enfin la graciosa sap pas cossí le gat es estat mascarat amb de pintura. Totjorn es que l’afar deven clar, le tipe benlèu malaut del còr a agut paur, a fugit coma un fòl… e le còr a petat, es plan malurós per el, mas qu’i podèm ?


			— Mas, diguèt Casal, tot aquò o sabèm plan de qué aquel tipe moriguèt. La clau del mistèri nos cal saber : 1/ Qual a pinturlejat le gat ? 2/ Qual le botèt dins la cambra, o cossí es vengut ?


			— Vertat qu’aquò demòra un punt negre, le punt clar es que le tipe moriguèt tot sol, pensi que podèm pas escartar la tèsi de l’accident !


			— Segur, brigadièr, mas un gat mascarat atal, es el que provoquèt la mòrt, le podèm considerar coma una arma manipulada per tuar ! Es per aquò, vos disi que cal de faiçon absoluda esclarcir la preséncia del gat dins la cambra.


			— Sus aquel punt, sèm pas gaire avançats. Avèm trobat moneda, papièrs, mòstra, bagatges, mancava pas res.


			— Avèm pas recebut le rapòrt del legista ?


			— Pas encara comissari, mas saurèm pas grand causa de mai, pensi pas. Mas tot aquò va èstre una maissanta publicitat per le castèl. Cresi que pel moment es tot.


			Casal aviá escotat le brigadièr amb atencion e foguèt estonat d’aquel optimisme !


			— Anem èstre en desacòrdi brigadièr, vos ai parlat del gat, me repàpii aquò rai, me fariá plaser d’esclarcir la preséncia del gat ! Coma diguèri, l’enquèsta demòra vòstra. Mas ieu, o vesi plan, demòra tròp de punts escurs. Vos pòdi parlar amb franquesa ?


			— Plan segur, comissari Casal, vos ai demandat ajuda, es pas per res. Vos escoti.


			— Quand l’òme agèt aquel “accident”, sens cap de testimònis… sabèm, cossí se sona ? A, òc Jacme, cresi ?


			— Òc comissari, se sona Jacme Pargat.


			— Donc, contunhèt Casal, sabèm que Jacme es mòrt d’un arrèst cardiac. Aquò es segur per la causa del decès. Mas, dieu-vivant ! demòra que le gat foguèt pinturlejat per qualqu’un ! O cal pas doblidar, caldriá saber qual a fait aquò ?


			— Vertat qu’aquel gat compta per quicòm dins la mòrt de Jacme Pargat.


			— Rason de mai se de botar sus aquela pista. Per o far, caliá aver, encara un còp, una rason. Se pòt que siague una trufariá pauc lusenta. O qualqu’un qu’age interés a manipular le gat de tal biais que la paur, gràcia a la misa en scèna le faguèsse morir. Es un pauc maquiavelic !


			— Mas ont se trapa l’interés ? Cal forçadament que i age un mobil, quin mobil ? La moneda ? L’avèm. Pel plaser de tuar ? Avèm afar a un fadòrle !


			— A nosaus de desacotir aquel mistèri. Dimenge passat, encontrèri un pepin mai que vièlh, cofat d’un capèl grand que li amagava le visatge. Èra vestit coma autrescòps. Èri en bicicleta e me balhèt la rota de seguir. Aviá l’aire de plan conéisser le canton. Aquel vièlh me diguèt : « Val mai passar al luènh d’aquel ostalàs ! » Parlava seriosament, qué voliá dire ? Passar al luènh ?


			— Coneissi pas degun que sembla a la descripcion d’aquel vièlh, e sabètz, comissari, coneissi totis los que demòran dins le redòl, pensatz, nasquèri a Najac.


			— Anem, encara un mistèri de mai, vos pòdi assegurar qu’aquel pepin, non solament le vegèri, mas avèm charrat qualques minutas totis dos. El tanben, aviá l’aire de conéisser le país, la pròva, m’indiquèt le camin per tornar a Fijac.


			Le brigadièr demandèt als autres gendarmas se n’i aviá un que coneissiá aquel vièlh. Degun l’aviá pas jamai vist, nimai aviá ausit parlar d’el.


			Casal èra vengut soscaire : aquel vièlh li aviá plan parlat, mila-dieus ! Quin èra, d’ont veniá, ont se n’anava ? Un pauc coma dins le film “las pòrtas de la nuèit”. Le pepin aviá jogat le ròtle del destin que passa… Qu’èra alavetz ? Una trèva ? Cal pas somiar, l’aviá plan vist fait de carn e d’òsses ! Aquela istòria de vièlh, Casal aviá de pena a l’engolir : « Me le caldrà trobar », se pensèt.


			— Torni, persiguèt Casal, a l’afar qu’avèm sus l’esquina, daissi le vièlh de costat. Nos cal esperar de recebre les resultats de las analisis, las vomiduras, ditadas, autopsia. Sabèm totjorn pas quin es le patron, caldrà cercar del costat de la cambra de comèrci, benlèu vèrs la talha ? Cossí se passa, o cossí se fa la retenguda de las cambras ?


			Quina agéncia es cargada de far la publicitat ? Quant de gents son venguts aicí ? Quant de temps i son demorats, d’ont venián ? Tot aquò nos auriá pogut ajudar per i véser pus clar.


			— Pensi comissari, qu’anam aver totas aquelas entressenhas deman, o aprèp deman matin.


			— Vesètz brigadièr, cal pas anar tròp aviat. Ieu, dins l’afar del “22 carrièra del Taur”, concluguèri tròp viste, m’a calgut tornar en darrièr, vos cal malfisar, amic !


			Aqueste còp foguèt le brigadièr que venguèt soscaire : « Vertat, se diguèt, tot aquò manca de clartat ». Puèi demandèt a Casal :


			— Mas qué volètz que tròban dins las analisis, avètz una idèa comissari ?


			— Soi coma vosaus, cèrqui, mas pensi que quicòm pòt donar mai de fòrça a la paur. Una dròga, una potinga de tipe “allucinogèna”. Aquela paur del gat, es benlèu pas sufisenta per justificar un tal panic. Autra causa, brigadièr : m’avètz parlat de moneda bagatges, enfin çò qu’avètz trobat. Mancava pas res ? Cossí podètz afortir que mancava pas res ?


			— O sabi d’aprèp la “graciosa”, tot èra dins sa cambra.


			— Vos cresi, mas a la diferéncia prèp que sola la graciosa — coma disètz — pòt afortir que mancava pas res. Avètz fait un procès-verbal ?


			— Plan segur, qu’es estat fait.


			— Donc, contunhèt Casal, siatz coma totis les gendarmes OPJ. Se la graciosa afortiguèt una causa, una explicacion falsa, costa car aquò un fals testimoni ! Tòrni un còp de mai, avètz sabut cossí le gat dintrèt, avètz trobat traças verdas sul sol ?


			— Non, comissari, pas cap de traças qu’aurián pogudas venir fòra la cambra.


			— Alavetz, brigadièr, ieu pòdi afortir que qualqu’un a botat le gat dins la cambra !


			— Pensi, respondèt le brigadièr, un pauc mens segur d’el, que nos cal soscar a tot aquò. Dimècres, aurai les resultats d’analisi, vos vendrai véser a Fijac. Mas vos vòli pausar una question : Se es pas estat un accident, alavetz seriá un murtre amb premeditacion, article 296 e 297 del còdi penal, donc un assassinat. M’engani ?


			— Non ! Tal coma le tipe es mòrt, vòli dire le biais d’aquel accident, serà pas gaire aisit de far le ligam entre le gat, l’infartús, le murtre encara un còp, qual botèt le gat e subretot avèm pas cap de mobil. Pel moment, podèm sonque bastir d’ipotèsis, senon nos cal aportar las pròvas de çò que disèm. Tant qu’i pensi, seriá bon de saber çò que fasiá coma mestièr. Costat santat, cossí se portava, pensi al còr. Cresi qu’avèm fait le punt de l’afar. Me’n torni a Fijac. Adieu-siatz a totis !


			Le dimècres matin, Casal, la maire, la femna, sens doblidar Drac le gos, se n’anèron coma previst vistalhar Orlhac. Aprèp una matinada cargada al travèrs de las carrièras vièlhas de la vila, se botèron a cercar un pichon restaurant. Un còp trobat, foguèron destibats.


			Le Casal, chapaire coma pas un, prenguèt un platàs de tripons d’Auvèrnha. Un regal, acompanhat d’un vin de Cáurs.


			— Caldriá pas, diguèt a sa femna, que me faguèsson bufar dins le “balon”, le permés de menar ne prendriá un brave còp.


			Fin finala tornèron a Fijac, aprèp aver passat una bona jornada. Es atal que Casal vesiá las vacanças. Encara que tot al long de la passejada, aviá soscat al sieu… castèl. En dintrant a l’ostal, trobèt dins la boita de letras, un mot : « Vos espèri, comissari, avèm recebut les resultats de las analisis ».


			— Vos daissí a l’ostal, me cal anar a la gendarmariá per legir le compte-rendut de las analisis.


			— Urosament, li diguèt la maire d’un aire trufaire, que siás en vacanças !


			Casal prenguèt la veitura, mas aqueste còp le “Drac” sautèt sul sèti de darrièr, coma per dire : « vòli èstre de la fèsta ».


			A la gendarmariá, li diguèron que le brigadièr èra tornat al castèl. Del còp, Casal faguèt un mièg-torn e se n’anèt vèrs le castèl. Sul camin, se trapèt nas e nas amb l’estafeta de la brigada.


			S’arrestèron cadun d’un costat de la rota. Le brigadièr venguèt vèrs Casal :


			— Vos ai cercat fin de matinada, les vesins m’an dit « es pas encara tornat d’Orlhac ».


			— Vertat, qu’avèm passat una bona jornada, vos pòdi dire que la cosina e la taula son plan agradivas. I pensi encara ! Mas, siam pas aicí per parlar de sopa.


			— Segur, mas aquò fa de ben de cambiar de subjècte. Vos ai portat le rapòrt del mètge-legista.


			Le brigadièr li balhèt las fuèlhas. Casal prenguèt le rapòrt e se n’anèt seire dins l’estafeta. Se botèt a legir çò qu’èra escrit. Le Paire Paul, encara el, aviá plan fait las causas. Li demorava pas a Casal, que de se far la revirada de totis aquelis tèrmes tecnics… 


			« L’òme Jacme Pargat, trente-sèt ans, nascut a Carbona, Nauta-Garona, domiciliat 181, avenguda Camille Pujòl a Tolosa, aprèp autopsia, causa de sa mòrt : infartús del miocard. Le còr s’es arrestat aprèp un esfòrç violent, entre onze oras e una ora del matin. La paur de quicòm en es estada la causa. Aprèp un examen prigond, sai que la seguida d’una corsa en delà de las (las sieunas) possibilitats fisicas del subjècte. Avèm trobat traças de somnifèr dins l’analisi de las vomiduras. Ne demoràvan tanben dins l’estomac. Las nafraduras leugièras trapadas sul còs de la victima, son degudas a las brancas de l’arbre ont l’avètz trobat. Deviá anar aviat. Pas cap de potingas ditas allucinogènas. Mas d’autres que pel moment, avèm pas pogudas analisar. De mai, aquel òme aviá una malformacion del còr, èra predisposat a aquel tipe d’accident cardiac. Le gat, el, es mòrt estofat per la pintura telhosa e fluorescenta qu’aviá sul pel. Le còp de furguet l’acabèt. Sul margue del furguet son las ditadas de la victima qu’avèm trobadas.


			A vosaus de ne tirar las conclusions. Coralament vòstre.


			Doctor Paul.


			Prefectura de Polícia de Tolosa. »


			A la seguida del rapòrt, le mètge aviá escriut un pichon mot per Casal : « Amic Casal, dins la sang de la victima, se trapa quicòm qu’avèm pas pogut definir, se pòt que siague una dròga que se tròba pas aicí. Quicòm que poiriá venir d’un país tropical, aquò càmbia pas res per la mòrt de Jacme Pargat. Amistats - D. Paul ».


			— Alavetz, comissari, la tèsi de l’accident sembla s’afortir, dirai pas que tot aquò s’esclarcís, al contrari, totis les punts negres demóran negres !


			— Segur, li retorquèt Casal, aprèp aver legit aquel repòrt, sèm pas gaire avançats. Totjorn es qu’aquel accident es estat provocat. Mas o cal provar, e aquò es una autra istòria… Avètz agut d’entressenhas sus los que venguèron en vacanças al castèl ?


			— Las recèrcas son lançadas, demòra pas qu’a esperar que la segada siague bona.


			— E ben, brigadièr, me’n torni a Fijac, vos pòdi assegurar qu’es pas aicí que me vendrai pausar.


			— Avètz rason, ieu tanpauc, i voldriái pas anar passar una nuèit. Vos mercègi per vòstra ajuda e soi plan content d’aver fait la vòstra coneissança.


			— Adieu-siatz e al còp que ven… qui sap, avèm pas acabat, respondèt Casal d’un aire maliciós…


			Cal dire qu’avants de venir, Casal aviá donat un còp de fial al comissariat central. Aviá agut l’inspector principal Lucian Tornièr qu’èra le sieu segond a Tolosa. Aquò s’èra passat atal :


			— Alò, aicí Casal, vòli parlar a l’inspector Tornièr. Òc, esperi, mas faguètz aviat.


			Al cap de qualques segondas, ausiguèt la votz de Lucian :


			— Alò, Raimond, va plan ? Qué se passa ?


			— Lucian, me vas escotar plan, e Casal li contèt l’afar del “castèl de la paur”… Vas mandar Miquèl e Pepito, per anar far una “perquisa” discrèta al domicil de Jacme Pargat, 181, avenguda Camille Pujòl, cal que cèrquen un corrièr o una publicitat d’un ostal de vacanças. Le castèl ont soi anat amb les gendarmas, al lòc dit “Castèl de la Plana”. Pòrta plan son nom, es bastit al cap d’una sèrra ! Vos cal ensajar de saber quant de bagatges aviá quand partiguèt. Le mai d’entressenhas sus el, mestièr, familha, vesins. Faretz le mai aviat possible, me mandaràs les documents qu’auretz trobats. Es urgent, me demòra pas que tres jorns.


			— T’en fagas pas, serà fait auèi, mas per la “furga” avèm pas cap de comission rogatòria ?


			— Me fasques pas cagar amb aquò. Miquèl e Pepito, coneisson cossí cal far. Nos veirem diluns a la “Fabrica”. Coita-te, espèri un còp de fial. Adieu, Lucian.


			DIJOÙS, UÈIT ORAS


			— Raimond ! Li cridèt la maire, le telefòne per tu, cresi qu’es Lucian !


			Casal lèu-fait, prenguèt l’aparelh de la man de sa maire :


			— Alò Lucian, que de nòu ? As trapat quicòm ?


			— Òc, un, la “perquisa” es estada bona. Te doni çò qu’avèm trobat : una letra que confirma la retenguda d’una cambra, le manjar e tot comprés per mila cinc cent francs la setmana, del dimenge miègjorn al dissabte al ser.


			— Parla-me de la letra, la rèsta me’n foti, le paure tipe es mòrt.


			— Cal pas t’embufar Raimond, i arribi : le nom del proprietari es a mitat esfaçat, sembla èstre, Blanvat, Blanrat, benlèu Bancat ? Cercarem, l’adreiça avenguda de la Vòlga, al 1041 ! Coneissi pas aquela avenguda a Tolosa. Le nom e l’adreiça màncan de clartat. Segur qu’aquò sembla volgut.


			Casal copèt la paraula a Lucian :


			— I a quicòm que truca ! Se le Jacme a agut una responsa, a calgut qu’escrivèsse a una adreiça vertadièra ! Re-mila-dieus !


			— Mas, Raimon, avèm pas trobat autra causa. Letra, publicitat, res ! Benlèu qu’es anat dins una agéncia. Sus aquel punt, encara un còp, res de res !


			— Bon, va plan, qu’avètz trobat d’autre ?


			— Avèm trobat le sieu mestièr, èra joielièr ! Aquò me sembla una pista pel… mobil, afortiguèt le Lucian ; fasiá de bagas, sertissiá de diamants, tanben presentava de colleccions. Costat bagatges, d’aprèp sa sòrre que trabalhava amb el, le Jacme es partit amb la “doás cavals” (la de la sòrre) a emportat una valisa, un sac de viatge e… escota plan, una maleta negra amb al dedins, diamants e bagas.


			I aviá per de moneda ! Vaquí le detalh : cinc diamants de “0, 77”. Es un apelament del mestièr. Cinc autres de “0, 81”, es a dire un carat cadun ! Mai las monturas de las bagas, en òr blanc, en platina. En moneda, tot aquò deviá valer cinc cents mila francs, al mens. Cinquanta milions de centimas, n’i a que t’escotèlan per mens qu’aquò.

